Isidumbu sikaMugabe Asisayanga koZvimba Njengokwazisa Kwabemuli
Abantu abekade sebebuthene ngeSonto abagoqela izihlobo labangane bezevalelisana lowayengumongameli weZimbabwe koZvimba bacine bemelela ize ngeSonto ngoba isidumbu kasisabuyanga ngezizatho ezehlukeneyo
ZVIMBA — Umkhosi wokuvalelisana lomuyi owayengumongameli welizwe umnumzana Robert Mugabe obekumele ube khona ekhaya lapho adabuka khona koZvimba emzini wakhe weKutama lasendaweni yamavinkili ako Murombedzi Growth Point, udluliselwe phambili ngoba isidumbu kasisabuyanga njengokutsho kwemuli sesiza buya NgoMvulo. Abekade sebebuthene ngeSonto abagoqela izihlobo labangane bezevalelisana lowayengumongameli weZimbabwe bajabuliswa ngengoma ezehlukeneyo ebezihaya imisebenzi yomufi ayenza esaphila. Ukudluliselwa phambili kwalomkhosi kuvezwe yisikhulumeli semhuli, umnumzana Leo Mugabe emhlanganweni lentathelizindaba. Lokhu ukutsho ngemva kokuhlangana lenkokheli yomdabu eyako Zvimba egoqela uNduna Zvimba obikwa enguye omazise ngalinguquko. “I body izobuya kusasa ngama 10 ekuseni and uzalala lapha ko Zvimba abesebuyela e Harare nge Tuesday, abangitshelanga ama reasons.” Emazwini akhe ngalinguquko uNduna Katizagombo utshele iStudio 7 ukuthi isidumbu kasisabuyana koZvimba namhlanje ngenxa yokuba umkakhe womufi uNkosikazi Grace Mugabe ube usengezwa kuhle. Abaphilisana loMugabe bamchaze njengomuntu owayelomusa njalo owayezinikele ukusiza abaswelayo, intandane kanye labafelokazi kungakhathalekile ukuthi ngubani. Omunye wabathola usizo oveze ukudana okukhulu ngokubhubha kukaMugabe, nguBrightwell Phiri osakhulayo othi yena wamnceda ngemva kokubhujelwa nguyise esesemnane. “Ukubhubha kukamdala kusizwise ubuhlungu kakhulu ngokuthi njengoba ngumuntu okade esiphatha kuhle, ubephatha abantu abanengi kuhle. Kulezinto ezinengi azenzileyo khathesi, ubegcina abantu abagulayo, abagugileyo abangasakwanisi ukuzisebenzela lakhathesi. Labanye abangela bazali abafelwayo bebegcinwa, bebehanjiswa ezikolo, bebhadalelwa izikolo lokunye. Okunye kunengi angingeke ngakuqeda, kunengi kakhulu ”. Akala labuhlobo lomufi kutsho uPhiri kodwa wathola usizo kunjalo waze wanelisa ukuphutsha izifundo zakhe ze Secondary. “Mina ngiphathiseke kakhulu ngokuthi heyi, ngumuntu obekade esigcina esibamba kuhle njengokuthi ukudla vele besiphiwa, sagcinwa nguye. Sikhula kangaka so sagcinwa iskafu sasiphiwa nguye umdala, umumbu, impuphu. Amabhuku esikolo sasiphiwa lemali zokubhadalelwa ezikolo, njengami ubaba wami mina wabhubha so imali yesikolo ngangiyibhadalelwa nguye. Wayengakhethi ukuthi ungubani, owangaphi or ukuthi ungowawuphi umhlaba, wayencedisa kuphela ”. Lanxa besebazisiwe ngalinguquko abekade bebuthane emzini kaMugabe, eKutama koZvimba kakuzange kubakhube besithi bazimisele ukuwumelela loba nini lowo mkhosi wokuvalelisana laye. Owayengumongameli weZimbabwe obhubhele kweleSingapore, umhla ka 6 Mpandula ubikwa esezangwatshwa ngemva kokwakhelwa indlu yakhe yokuphumulela eyaziwa ngokuthi yiMausoleum endaweni lapho okungcwatshwa amaqhawe lamaqhawekazi esizwe eye National Sports Stadium, eHarare. Abantu babikwa bezaqhubeka bebuthene emzini wakhe oweBlue Roof eHarare aze abekwe. Umsebenzi wokubekwa kowayengumongameli weZimbabwe lokhu ungaziwa ukuthi uzokwenziwa nini ngoba inengi labantu lisithi wayephica inqondo esaphila lokhe ekwenza lalapho esetshonile.